Lars Barfoed (KF), 2008-01-17:
Den forespørgsel fra Enhedslisten, som vi behandler her i dag, er et angreb på de kollektive overenskomstforhandlinger på arbejdsmarkedet.
Det er et forsøg fra Enhedslistens side på at give Folketinget en større rolle i forhandlingerne på arbejdsmarkedet.
Vi har jo en tradition i Danmark for, at parterne selv gennemfører deres forhandlinger uden indblanding, og det er det system, som Enhedslisten nu angriber.
Ikke bare er det et angreb på de frie forhandlinger på arbejdsmarkedet, det er et direkte angreb på arbejdstagernes organisering i fagbevægelsen.
Det er det, Enhedslisten gør med det her.
Man angriber fagbevægelsen, man undergraver fagbevægelsens muligheder for selv at gennemføre deres forhandlinger ved at forsøge at give Folketinget en mere aktiv rolle i overenskomstforhandlingerne.
Og det er ganske interessant, eftersom Enhedslisten jo normalt prøver at bryste sig af, at man ligesom er en fortaler for de grupper og for fagbevægelsen.
Det er det modsatte, man gør med den forespørgsel her.
Jeg vil gerne understrege, at Det Konservative Folkeparti er stærk tilhænger af, at både lønmodtagere og arbejdsgivere organiserer sig og gennemfører forhandlinger på arbejdsmarkedet og frit fastsætter, hvordan forhandlingerne skal forløbe, og når frem til nogle aftaler, uden at vi i Folketinget blander os i det.
Må jeg så sige om de overenskomstforhandlinger, som er ved at komme i gang, at der selvfølgelig vil ske lønstigninger.
Altså, jeg tror aldrig, jeg har hørt om en overenskomstforhandling, der ikke resulterer i, at nogle får mere i løn.
Sådan går det altid, og jeg tør egentlig godt sige, at det regner jeg med også sker denne gang.
Det er der jo altid.
Når der forhandles overenskomster, er der en risiko for konflikt.
Det er jo det helt lovlige våben, som parterne har, nemlig at man kan strejke, og at man kan lockoute inden for de procedurer, der nu engang er fastsat i hovedaftaler m.v. på arbejdsmarkedet.
Så selvfølgelig er der en risiko for konflikt.
Det afgørende er, at vi er opmærksomme på, at vores opgave her i Folketinget i forhold til overenskomstforhandlingerne er lige præcis ikke at gøre noget, ikke at foretage os noget, men overlade det til parterne selv at forhandle, og derfor er denne forespørgselsdebat i bedste fald en misforståelse.
Må jeg så sige, at jeg fuldt ud deler de mange bemærkninger, der er faldet her under debatten, om, at der er behov for at gøre noget for, at vi bliver bedre i stand til at rekruttere dygtige medarbejdere til den offentlige sektor.
Der er masser af dygtige medarbejdere i den offentlige sektor, men vi kan se, at der i de kommende år er en stigende mangel på arbejdskraft, og derfor skal vi også sørge for, at den offentlige sektor er rustet til at få de medarbejdere, som vi har brug for.
Ikke mindst derfor er det jo et godt initiativ, der er taget fra regeringens side med at gennemføre en kvalitetsreform, hvor det jo nu er aftalt med parterne at iværksætte en række tiltag, bl.a. omkring uddannelse og bedre ledelse, der skal sikre bedre vilkår på den offentlige del af arbejdsmarkedet, og også tiltag, der skal sikre et bedre arbejdsmiljø.
Alt sammen bidrager det jo til at gøre det offentlige til en bedre og mere attraktiv arbejdsplads, og der har vi selvfølgelig i Folketinget en rolle at spille.